Fico, Robert, predseda vlády SR (2024-01-18):
Ďakujem pekne. Tomuto webu Politico prikladám taký význam ako Denníku N na Slovensku a vôbec ma to nevyrušuje, pretože opäť sa deje to, čo ja nazývam politika jedného jediného správneho názoru. Pokiaľ nemáte jeden jediný správny názor, tak ste označovaný za politika, ktorý je extrémistický a ktorý má byť vyradený zo štandardného politického života. Dámy a páni, sme členským štátom Európskej únie, sme členským štátom NATO a chceme si plniť záväzky, ktoré vyplývajú z tohto členstva, lebo si myslíme, že to je pre Slovenskú republiku dobré a správne. Ale to neznamená, že budeme súhlasiť so všetkým, čo tieto inštitúcie presadzujú, čo tieto inštitúcie prinášajú do reálneho života. Za týchto podmienok naša zahraničná politika bude orientovaná na plnenie aj týchto záväzkov, ale bude orientovaná aj na iné krajiny. Ja som sa rozhodol počas mojej včerajšej návštevy Svetového fóra v Davose absolvovať celý rad bilaterálnych stretnutí s ľuďmi, s ktorými sa ťažko organizujú stretnutia kvôli veľkej vzdialenosti alebo kvôli časovej náročnosti. Dúfam, že mi nikto nebude vyčítať, že som sa stretol včera s predsedom vlády Južnej Kórey, piaty najväčší investor, a mali sme si čo povedať predovšetkým v oblasti atómovej energie, v oblasti ďalších investícií, ktoré Južná Kórea chce priniesť. Dúfam, že mi nikto nebude vyčítať, že som sa stretol s vrcholovým manažmentom Volva, pretože Volvo vo Valalikách pri Košiciach investuje viac ako miliardu eur do obrovského projektu. Budú to unikátne elektrické autá, pravdepodobne najmodernejšia vec, aká vôbec na svete bola vyrobená a je veľmi toho veľa pred nami, čo musíme ešte s Volvom dotiahnuť do konca. Veľa sme hovorili o čínskej baterkárni, ktorá by mohla vzniknúť v blízkosti mesta Šurany. Ďalej som sa stretol s predstaviteľmi Saudskej Arábie, s ministrom zahraničných vecí. Hovoril som s ministrom hospodárstva Azerbajdžanu, ktorý nás pozval na oficiálnu návštevu do tejto krajiny. Hľadáme možnosti diverzifikácie dovozu plynu a myslím si, že sa budeme vedieť dohodnúť. Zaujímavé bolo stretnutie s predsedom vlády Vietnamu. Krajina, ktorá má 100 miliónov obyvateľov, ktorá dosahuje obrovský rozmach, a takisto sa tu vytvára priestor na veľmi zaujímavé investičné možnosti pre všetkých. Viete, ak máte iný názor a zaradia vás do dirty twelve alebo bad boys a bad women, či ako to popísali, čo som teda čítal v našich novinách, tak sa pýtam, že či je to zlá spoločnosť – maďarská prezidentka. Je to zlá spoločnosť – poľský prezident? Je to zlá spoločnosť – čínsky premiér, no asi pre vás áno, ale pre mňa nie. Tak vy sa môžte stretávať s pánom Bidenom a ja tiež som sa s ním stretol, ale ja si myslím, že aj títo ľudia majú právo na život. Prosím, už konečne zabudnite na to, že jediní máte pravdu vy. Pokiaľ nebudeme rešpektovať, že svet sa vyvíja v iných krajinách aj inak, pokiaľ nebudeme rešpektovať iné režimy riadenia, tak sami si spôsobíme obrovské problémy. Ja som človek, ktorý sa nestará do vnútorných záležitostí iných štátov. Ja neroznášam rozumy, ja nehovorím niekomu, čo má vo vlastnej krajine robiť alebo nerobiť. Ale jedno viem isto. Investičné príležitosti pre túto krajinu, bohužiaľ, už nie sú v západnom svete také, aké sú dnes vo svete, ktorý sa pokúšame opätovne osloviť. Preto chcem povedať, že včerajšia návšteva Davosu bola pre mňa veľmi úspešná, bolo urobených veľa krokov, pokiaľ ide o zahraničnú politiku s dosahom na ekonomiku, pretože ekonomickú dimenziu zahraničného obchodu chceme presadzovať, vy ste o tom veľa rozprávali v opozícii a z 56 obchodných radcov ste urobili šestnástich. To je vaša odpoveď na to, ako má vyzerať ekonomická dimenzia zahraničnej politiky. Preto túto politiku ďalej robiť budem, a nech si Politico, Denník N alebo Sorošov denník SME píšu, čo chcú, mňa to absolútne, ale že absolútne nezaujíma. Zase sa smejete, a pritom to je pravda, lebo Soroš vlastní... (Prerušenie vystúpenia predsedajúcim.)